CELEX: 32022D0563
Language: hu
Date: 2022-04-06 00:00:00
Title: Az Európai Parlament és a Tanács (EU) 2022/563 határozata (2022. április 6.) a Moldovai Köztársaságnak nyújtandó makroszintű pénzügyi támogatásról

2022.4.8.   
               
               
                  HU
               
               
                  Az Európai Unió Hivatalos Lapja
               
               
                  L 109/6
               
            
         AZ EURÓPAI PARLAMENT ÉS A TANÁCS (EU) 2022/563 HATÁROZATA
         (2022. április 6.)
         a Moldovai Köztársaságnak nyújtandó makroszintű pénzügyi támogatásról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 212. cikkének (2) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         rendes jogalkotási eljárás keretében (1),
         mivel:
         
                     (1)
                  
                  
                     Az Európai Unió (a továbbiakban: az Unió) és a Moldovai Köztársaság (a továbbiakban: Moldova) közötti kapcsolatok továbbra is az európai szomszédságpolitika és a keleti partnerség keretén belül fejlődnek. Moldova 2009-ben csatlakozott a keleti partnerségéhez, majd ezt követte az egyrészről az Európai Unió, az Európai Atomenergia-közösség és tagállamaik, másrészről a Moldovai Köztársaság közötti társulási megállapodásra (2) (a továbbiakban: a társulási megállapodás) irányuló tárgyalás. A társulási megállapodást – amely mélyreható és átfogó szabadkereskedelmi térség fokozatos bevezetéséről is rendelkezik – 2014. június 27-én júniusában írták alá és 2016. július 1-jén lépett hatályba.
                  
               
                     (2)
                  
                  
                     Moldova gazdaságára jelentős hatást gyakorolt a Covid19-világjárvány okozta 2020. évi recesszió, a 2020. novemberi elnökválasztást követően az országban elhúzódó politikai patthelyzet, valamint a közelmúltbeli energiaválság. Az említett körülmények hozzájárultak Moldova jelentős finanszírozási hiányához, romló külső pozíciójához és növekvő költségvetési szükségleteihez.
                  
               
                     (3)
                  
                  
                     A 2021. júliusi parlamenti választásokat követően az új moldovai kormány további reformok végrehajtása iránti határozott elkötelezettségről tett tanúbizonyságot a „Moldova a jó időkben (2021–2025)” elnevezésű ambiciózus programmal. Az említett program olyan kulcsfontosságú szakpolitikai területekre összpontosít, mint az igazságügyi ágazat reformja, a korrupció elleni küzdelem, a jó kormányzás és a jogállamiság.
                  
               
                     (4)
                  
                  
                     Az említett reformok kivitelezése iránti elkötelezettség megújítása és az erős politikai szándék eredményeként a moldovai hatóságok jelentősen felgyorsították a reformok végrehajtását. Mindez lehetővé tette Moldova számára azt is, hogy sikeresen véghezvigye a Covid19-világjárvánnyal összefüggésben nyújtott makroszintű pénzügyi támogatási műveletet az (EU) 2020/701 európai parlamenti és tanácsi határozat (3) alapján, mivel az egyetértési megállapodásban az Unióval egyetértésben megállapított valamennyi reformintézkedés teljesült, egy intézkedés – a vagyonvisszaszerzésre vonatkozó intézkedés – kivételével, amely tekintetében Moldova mentességet kapott. E mentesség céljából a Bizottság konzultált a tagállamok képviselőiből álló bizottsággal, és nem érkezett be hozzá kifogás.
                  
               
                     (5)
                  
                  
                     Miután a 2020-ban megtárgyalt új Nemzetközi Valutaalap (a továbbiakban: IMF) program elfogadása megrekedt, az IMF a 2021. júliusi parlamenti választásokat követően újra kapcsolatba lépett Moldovával, és szakértői szintű megállapodásra jutott vele egy 564 millió USD összegű programról a kibővített hiteleszköz és a kibővített finanszírozási eszköz keretében. Az új programot az IMF ügyvezető igazgatóságának 2021. december 20-i határozatával fogadták el. Az említett program célja Moldova gazdasági fellendülésének fenntartása, egy ambiciózus kormányzási és intézményireform-program elindítása, az átláthatóság és az elszámoltathatóság erősítése, a közpolitika kiszámíthatóságának javítása, a pénzügyi intézmények megerősítése, valamint a dereguláció előmozdítása.
                  
               
                     (6)
                  
                  
                     A romló gazdasági helyzetre és kilátásokra való tekintettel Moldova 2021 novemberében kiegészítő makroszintű pénzügyi támogatást kért az Uniótól.
                  
               
                     (7)
                  
                  
                     Az Európai Szomszédsági Támogatási Eszköz keretében az Unió Moldovára vonatkozó indikatív előirányzata a 2014–2020-as időszakban 518,15 millió EUR volt, magában foglalva a költségvetési támogatást, valamint a technikai segítségnyújtást is. A 2014–2017-es és a 2017–2020-as időszakra vonatkozó egységes támogatási keretdokumentumok meghatározták a Moldovával folytatott együttműködés azon kiemelt ágazatát, amelyet az előző költségvetési időszakban az Európai Szomszédsági Támogatási Eszközből finanszíroztak. A 2021–2027-es időszakra vonatkozó prioritásokat az új többéves indikatív program fogja meghatározni, amelyet az összes releváns érdekelt féllel szoros együttműködésben dolgoztak ki.
                  
               
                     (8)
                  
                  
                     mivel Moldova az európai szomszédságpolitikához tartozó ország, uniós makroszintű pénzügyi támogatásra jogosultnak tekintendő.
                  
               
                     (9)
                  
                  
                     Az uniós makroszintű pénzügyi támogatásnak feltétel nélküli és célhoz nem kötött fizetésimérleg-támogatás formájában nyújtott rendkívüli pénzügyi eszköznek kell lennie, amelynek célja a kedvezményezett azonnali külső finanszírozási szükségletének kielégítése és egy olyan – hathatós és azonnal érvényesülő kiigazítási és strukturális reformintézkedéseket tartalmazó – szakpolitikai program végrehajtásának támogatása, amelyet a kedvezményezett fizetésimérleg-helyzetének rövid időn belüli javítására dolgoztak ki.
                  
               
                     (10)
                  
                  
                     Tekintettel arra, hogy Moldova az IMF és más multilaterális intézmények által biztosított forrásokat beszámítva is jelentős külső finanszírozási réssel szembesül, a Moldovának nyújtandó uniós makroszintű pénzügyi támogatás a jelenlegi kivételes körülmények között megfelelő válasznak tekinthető Moldova azon kérésére, hogy az IMF-programhoz kapcsolódva az Unió is támogassa gazdasági stabilizációját. Az uniós makroszintű pénzügyi támogatás hozzájárul Moldova gazdasági stabilizációjához és strukturálisreform-programjához, és kiegészíti az IMF pénzügyi megállapodása keretében rendelkezésre bocsátott forrásokat.
                  
               
                     (11)
                  
                  
                     Az uniós makroszintű pénzügyi támogatásnak Moldova fenntartható külső finanszírozási helyzetének helyreállítására, és ezáltal gazdasági és társadalmi fejlődésének támogatására kell irányulnia.
                  
               
                     (12)
                  
                  
                     Az uniós makroszintű pénzügyi támogatás várhatóan párhuzamosan zajlik az (EU) 2021/947 európai parlamenti és tanácsi rendelettel (4) létrehozott Szomszédsági, Fejlesztési és Nemzetközi Együttműködési Eszköz (Globális Európa) keretében finanszírozott költségvetés-támogatási műveletek végrehajtásával.
                  
               
                     (13)
                  
                  
                     Az uniós makroszintű pénzügyi támogatás összegét Moldova fennmaradó külső finanszírozási igényeinek teljeskörű számszerű értékelése alapján kell meghatározni, figyelembe véve, hogy az ország mennyiben képes saját forrásokból – különösen a rendelkezésére álló nemzetközi tartalékokból – finanszírozni magát. Az uniós makroszintű pénzügyi támogatásnak ki kell egészítenie az IMF és a Világbank programjait és forrásait. A támogatás összegének meghatározásakor továbbá figyelembe veszik a multilaterális donoroktól várható pénzügyi hozzájárulást, az Unió és a más donorok közötti méltányos tehermegosztás biztosításának szükségességét, az Unió egyéb külső finanszírozási eszközeinek korábbi, Moldova általi felhasználását és a teljes uniós szerepvállalás hozzáadott értékét is.
                  
               
                     (14)
                  
                  
                     Tekintettel Moldova fennálló külső finanszírozási igényére, az egy főre eső jövedelem és a szegénységi mutatók alapján mért gazdasági fejlettségi szintjére, a saját forrásokból történő finanszírozási képességére és különösen a rendelkezésére álló nemzetközi tartalékokra, valamint az adósságállomány fenntarthatóságának elemzése alapján megállapított visszafizetési képességre, a támogatás egy részét vissza nem térítendő támogatás formájában kell nyújtani.
                  
               
                     (15)
                  
                  
                     A Bizottságnak biztosítania kell, hogy az uniós makroszintű pénzügyi támogatás jogi szempontból és tartalmilag összhangban álljon a külső fellépés különféle területein alkalmazott alapelvekkel és célkitűzésekkel, az említett területekre tekintettel megtett intézkedésekkel, valamint az egyéb vonatkozó uniós szakpolitikákkal.
                  
               
                     (16)
                  
                  
                     Az uniós makroszintű pénzügyi támogatásnak elő kell mozdítania a Moldovával kapcsolatos uniós külpolitikát. A makroszintű pénzügyi támogatási műveletek során a Bizottságnak és az Európai Külügyi Szolgálatnak mindvégig szorosan együtt kell működniük annak érdekében, hogy koordinálják az Unió külpolitikáját, és biztosítsák annak következetességét.
                  
               
                     (17)
                  
                  
                     Az uniós makroszintű pénzügyi támogatásnak hozzá kell járulnia az Unióval közösen vallott értékekkel, többek között a demokráciával, a jogállamisággal, a jó kormányzással, az emberi jogok tiszteletben tartásával, a fenntartható fejlődéssel és a szegénység visszaszorításával, valamint a nyitott, szabályokon alapuló és tisztességes kereskedelem elveivel összefüggésben Moldova által tett kötelezettségvállalások teljesítéséhez.
                  
               
                     (18)
                  
                  
                     Az uniós makroszintű pénzügyi támogatás nyújtásának előfeltétele, hogy Moldova tiszteletben tartsa a hatékony demokratikus mechanizmusokat – többek között a többpárti parlamentáris rendszert – és a jogállamiságot, valamint garantálja az emberi jogok tiszteletben tartását. Emellett az uniós makroszintű pénzügyi támogatás sajátos célkitűzésehogy megerősítse Moldovában az államháztartás-irányítási rendszerek hatékonyságát, átláthatóságát és elszámoltathatóságát, valamint a pénzügyi ágazat irányítását és felügyeletét, továbbá hogy előmozdítsa a fenntartható és inkluzív növekedést, a tisztességes munkahelyteremtést és az államháztartási konszolidáció előmozdítását célzó strukturális reformokat. A Bizottságnak és az Európai Külügyi Szolgálatnak rendszeresen nyomon kell követnie az említett előfeltétel teljesülését és az említett célkitűzések megvalósulását.
                  
               
                     (19)
                  
                  
                     Az Unió makroszintű pénzügyi támogatáshoz kapcsolódó pénzügyi érdekeinek hatékony védelme céljából Moldovának megfelelő intézkedéseket kell hoznia az említett támogatással kapcsolatos csalás, korrupció és bármely egyéb szabálytalanság megelőzése és az ellenük való küzdelem érdekében. Ezen túlmenően rendelkezni kell a Bizottság által végrehajtandó ellenőrzésekről, a Számvevőszék által végzendő pénzügyi ellenőrzésekről és az Európai Ügyészség hatásköreinek gyakorlásáról.
                  
               
                     (20)
                  
                  
                     Az uniós makroszintű pénzügyi támogatás rendelkezésre bocsátása nem érinti az Európai Parlament és a Tanács mint költségvetési hatóság hatásköreit.
                  
               
                     (21)
                  
                  
                     A vissza nem térítendő támogatások formájában nyújtott uniós makroszintű pénzügyi támogatás összegeinek és a hitelek formájában nyújtott makroszintű pénzügyi támogatás összegeinek összhangban kell lenniük a többéves pénzügyi keretben megállapított költségvetési előirányzatokkal.
                  
               
                     (22)
                  
                  
                     Az uniós makroszintű pénzügyi támogatást a Bizottságnak kell kezelnie. Annak érdekében, hogy az Európai Parlament és a Tanács figyelemmel kísérhesse e határozat végrehajtását, a Bizottságnak rendszeresen tájékoztatnia kell őket az említett támogatással kapcsolatos fejleményekről, és rendelkezésükre kell bocsátania a vonatkozó dokumentumokat.
                  
               
                     (23)
                  
                  
                     E határozat végrehajtása egységes feltételeinek biztosítása érdekében a Bizottságra végrehajtási hatásköröket kell ruházni. Ezeket a végrehajtási hatásköröket a 182/2011/EU európai parlamenti és tanácsi rendeletnek (5) megfelelően kell gyakorolni.
                  
               
                     (24)
                  
                  
                     Az uniós makroszintű pénzügyi támogatást az egyetértési megállapodásban meghatározandó gazdaságpolitikai feltételekhez kell kötni. A végrehajtás egységes feltételeinek biztosítása és a hatékonyság érdekében a Bizottságot fel kell hatalmazni arra, hogy e feltételeket a 182/2011/EU rendelettel összhangban a tagállamok képviselőiből álló bizottság felügyelete alatt tárgyalja meg a moldovai hatóságokkal. Az említett rendelet értelmében általános szabályként a tanácsadó-bizottsági eljárást kell alkalmazni a rendeletben meghatározottaktól eltérő esetekben. Tekintettel a 90 millió EUR összeghatárnál nagyobb mértékű támogatás potenciálisan jelentős hatásaira, az említett értékhatár feletti műveletekre helyénvaló a vizsgálóbizottsági eljárást alkalmazni az (EU) No 182/2011 rendeletben meghatározottak szerint. Figyelembe véve a Moldovának nyújtandó uniós makroszintű pénzügyi támogatás összegét, a vizsgálóbizottsági eljárást kell alkalmazni az egyetértési megállapodás elfogadására, valamint az említett támogatás csökkentésére, felfüggesztésére és megszüntetésére,
                  
               ELFOGADTA EZT A HATÁROZATOT:
         
            1. cikk
            
               (1)   Moldova gazdasági stabilizációjának és érdemi reformtervének támogatása céljából az Unió legfeljebb 150 millió EUR összegű makroszintű pénzügyi támogatást (a továbbiakban: az uniós makroszintű pénzügyi támogatás) nyújt Moldovának. Ebből a maximális összegből legfeljebb 120 millió EUR hitel formájában, és legfeljebb 30 millió EUR vissza nem térítendő támogatás formájában nyújtandó. Az uniós makroszintű pénzügyi támogatás rendelkezésre bocsátásának feltétele az adott évi uniós költségvetésnek az Európai Parlament és a Tanács általi jóváhagyása. A támogatás hozzájárul Moldova IMF-programban meghatározott, a fizetési mérleghez kapcsolódó finanszírozási szükségleteinek fedezéséhez.
            
            
               (2)   Az uniós makroszintű pénzügyi támogatás hitelelemének finanszírozása céljából a Bizottság felhatalmazást kap arra, hogy az Unió nevében hitel formájában felvegye a szükséges pénzeszközöket a tőkepiacokon vagy pénzügyi intézményektől, és azokat Moldovának továbbhitelezze. A hitelek maximális átlagos futamideje 15 év.
            
            
               (3)   Az uniós makroszintű pénzügyi támogatás rendelkezésre bocsátását a Bizottság oly módon irányítja, hogy az összeegyeztethető legyen az IMF és Moldova közötti megállapodásokkal és egyetértési megállapodásokkal, valamint az európai szomszédságpolitika keretében létrejött, mélyreható és átfogó szabadkereskedelmi térséget is magában foglaló társulási megállapodásban a gazdasági reformok tekintetében meghatározott legfontosabb elvekkel és célkitűzésekkel.
               A Bizottság rendszeresen tájékoztatja az Európai Parlamentet és a Tanácsot az uniós makroszintű pénzügyi támogatással kapcsolatos fejleményekről, ideértve annak folyósításait is, valamint kellő időben ezen intézmények rendelkezésére bocsátja a vonatkozó dokumentumokat.
            
            
               (4)   Az uniós makroszintű pénzügyi támogatás a 3. cikk (1) bekezdésében említett egyetértési megállapodás hatálybalépését követő első naptól számított két és fél évig áll rendelkezésre.
            
            
               (5)   Amennyiben Moldova finanszírozási igénye az uniós makroszintű pénzügyi támogatás folyósításának időszakában jelentősen csökken a kezdeti előrejelzésekhez képest, a Bizottság a 7. cikk (2) bekezdésében említett vizsgálóbizottsági eljárás keretében eljárva csökkenti, felfüggeszti vagy megszünteti a támogatást.
            
         
         
            2. cikk
            
               (1)   Az uniós makroszintű pénzügyi támogatás nyújtásának előfeltétele, hogy Moldova tiszteletben tartsa a tényleges demokratikus mechanizmusokat – többek között a többpárti parlamentáris rendszert – és a jogállamiságot, valamint garantálja az emberi jogok tiszteletben tartását.
            
            
               (2)   A Bizottság és az Európai Külügyi Szolgálat az uniós makroszintű pénzügyi támogatás teljes életciklusa alatt nyomon követi az (1) bekezdésben meghatározott előfeltétel teljesülését.
            
            
               (3)   E cikk (1) és (2) bekezdését a 2010/427/EU tanácsi határozattal (6) összhangban kell alkalmazni.
            
         
         
            3. cikk
            
               (1)   A Bizottság a 7. cikk (2) bekezdésében említett vizsgálóbizottsági eljárás keretében megállapodik a moldovai hatóságokkal az uniós makroszintű pénzügyi támogatáshoz kapcsolódó, a strukturális reformokra és a rendezett államháztartásra összpontosító, pontosan meghatározott gazdaságpolitikai és pénzügyi feltételekről. Az említett gazdaságpolitikai és pénzügyi feltételeket egy, az említett feltételek teljesítésére vonatkozó időkeretet is tartalmazó egyetértési megállapodásba kell foglalni. Az említett gazdaságpolitikai és pénzügyi feltételeknek összhangban kell lenniük az 1. cikk (3) bekezdésében említett megállapodásokkal és egyetértési megállapodásokkal, köztük a Moldova által az IMF támogatásával végrehajtott makrogazdasági kiigazítási és strukturálisreform-programokkal.
            
            
               (2)   Az (1) bekezdésben említett feltételek különösen a moldovai államháztartási gazdálkodás rendszerei hatékonyságának, átláthatóságának és elszámoltathatóságának javítását célozzák, többek között az uniós makroszintű pénzügyi támogatás felhasználása tekintetében. A szakpolitikai intézkedések kidolgozásakor megfelelő mértékben figyelembe kell venni a kölcsönös piacnyitás, a szabályokon alapuló és méltányos kereskedelem fejlesztése, valamint az Unió külpolitikájával összefüggő más prioritások terén elért előrelépést is. Az említett célkitűzések megvalósítása terén elért eredményeket a Bizottság rendszeresen nyomon követi.
            
            
               (3)   Az uniós makroszintű pénzügyi támogatás részletes pénzügyi feltételeit a Bizottság és Moldova között megkötendő hitelmegállapodásban, illetve vissza nem térítendő támogatásról szóló megállapodásban kell meghatározni.
            
            
               (4)   A Bizottság rendszeres időközönként ellenőrzi, hogy teljesülnek-e a 4. cikk (3) bekezdésében előírt feltételek, ideértve azt is, hogy Moldova gazdaságpolitikája összhangban van-e az uniós makroszintű pénzügyi támogatás célkitűzéseivel. Ezen ellenőrzés céljából a Bizottság szorosan együttműködik az IMF-fel és a Világbankkal, valamint szükség esetén az Európai Parlamenttel és a Tanáccsal.
            
         
         
            4. cikk
            
               (1)   A (3) bekezdésben említett feltételektől függően az uniós makroszintű pénzügyi támogatást a Bizottság hitelelemet és vissza nem térítendő támogatási elemet egyaránt tartalmazó három részletben bocsátja rendelkezésre. Az egyes részletek nagyságát az egyetértési megállapodásban kell meghatározni.
            
            
               (2)   A hitel formájában nyújtott uniós makroszintű pénzügyi támogatás összegeire szükség esetén az (EU) 2021/947 rendelettel összhangban tartalékot kell képezni.
            
            
               (3)   A Bizottság az összes alábbi feltétel teljesítésétől függően dönt a részletek rendelkezésre bocsátásáról:
               
                           a)
                        
                        
                           a 2. cikk (1) bekezdésében meghatározott előfeltétel;
                        
                     
                           b)
                        
                        
                           a nem elővigyázatossági jellegű IMF-hitelkeret által támogatott, erőteljes kiigazítási és strukturális reformintézkedéseket tartalmazó szakpolitikai program végrehajtása terén elért, tartósan kielégítő eredmény; valamint
                        
                     
                           c)
                        
                        
                           az egyetértési megállapodásban szereplő gazdaságpolitikai és pénzügyi feltételek kielégítő teljesítése.
                        
                     
            
               (4)   A második részlet rendelkezésre bocsátására főszabályként legkorábban három hónappal az első részlet rendelkezésre bocsátása után kerülhet sor. A harmadik részlet rendelkezésre bocsátására főszabályként legkorábban három hónappal a második részlet rendelkezésre bocsátása után kerülhet sor.
            
            
               (5)   Amennyiben a (3) bekezdésben említett feltételek nem teljesülnek, a Bizottság átmenetileg felfüggeszti vagy megszünteti az uniós makroszintű pénzügyi támogatás folyósítását. Ilyen esetekben tájékoztatja az Európai Parlamentet és a Tanácsot a felfüggesztés vagy megszüntetés okairól.
            
            
               (6)   Az uniós makroszintű pénzügyi támogatást a Moldovai Nemzeti Bank részére kell folyósítani. Az egyetértési megállapodásban közösen meghatározott rendelkezésektől függően – ideértve a fennmaradó költségvetési finanszírozási igény megerősítését is – az uniós pénzeszközöket a moldovai pénzügyminisztérium mint végső kedvezményezett számára is át lehet utalni.
            
         
         
            5. cikk
            
               (1)   Az uniós makroszintű pénzügyi támogatás hiteleleméhez kapcsolódó hitelfelvételi és hitelnyújtási műveleteket euróban, egyazon értéknap alkalmazásával kell végrehajtani, és az Unió ezek során nem lehet érintett a futamidők átalakításában, továbbá az Uniót nem lehet árfolyam- vagy kamatkockázatnak vagy más kereskedelmi kockázatnak kitenni.
            
            
               (2)   Ha a körülmények megengedik és amennyiben Moldova kéri, a Bizottság megteheti a szükséges lépéseket annak biztosítására, hogy a hitelfeltételek tartalmazzanak előtörlesztési rendelkezést, és hogy ehhez a hitelfelvételi műveletek feltételei közé felvett megfelelő rendelkezés kapcsolódjon.
            
            
               (3)   Amennyiben a körülmények megengedik a hitel kamatlábának csökkentését és amennyiben Moldova kéri, a Bizottság dönthet úgy, hogy részben vagy egészben refinanszírozza eredeti kölcsöneit vagy átalakíthatja a vonatkozó pénzügyi feltételeket. A refinanszírozási vagy átalakítási műveleteket az (1) és a (4) bekezdéssel összhangban kell végrehajtani, és azok nem eredményezhetik az érintett felvett hitelek futamidejének meghosszabbítását, illetve a refinanszírozás vagy az átalakítás napján fennálló tőketartozás összegének növekedését.
            
            
               (4)   Az e határozat szerinti hitelfelvételi és hitelnyújtási műveletek kapcsán az Unió részéről felmerülő valamennyi költséget Moldova viseli.
            
            
               (5)   A Bizottság tájékoztatja az Európai Parlamentet és a Tanácsot a (2) és (3) bekezdésben említett műveletek alakulásáról.
            
         
         
            6. cikk
            
               (1)   Az uniós makroszintű pénzügyi támogatást az (EU, Euratom) 2018/1046 európai parlamenti és tanácsi rendeletnek (7) megfelelően kell végrehajtani.
            
            
               (2)   Az uniós makroszintű pénzügyi támogatás végrehajtása közvetlen irányítással történik.
            
            
               (3)   A moldovai hatóságokkal kötendő hitelmegállapodásnak és vissza nem térítendő támogatásról szóló megállapodásnak rendelkeznie kell az összes alábbi feltételről:
               
                           a)
                        
                        
                           annak biztosítása, hogy Moldova rendszeresen ellenőrizze az Unió általános költségvetéséből nyújtott finanszírozás megfelelő felhasználását, megtegye a megfelelő intézkedéseket a szabálytalanságok és a csalások elkerülése érdekében, és szükség esetén jogi lépéseket tegyen az e határozat alapján nyújtott, jogellenesen felhasznált pénzeszközök visszafizettetése érdekében;
                        
                     
                           b)
                        
                        
                           az Unió pénzügyi érdekei védelmének biztosítása, különösen az uniós makroszintű pénzügyi támogatást érintő csalás, korrupció és egyéb szabálytalanságok megelőzését és az ellenük való küzdelmet illetően meghozandó egyedi intézkedések előírása, összhangban a 2988/95/EK, Euratom (8) és a 2185/96/Euratom, EK tanácsi rendelettel (9), valamint a 883/2013/EU, Euratom európai parlamenti és tanácsi rendelettel (10), továbbá az Európai Ügyészség tekintetében megerősített együttműködésben részt vevő tagállamok esetében az (EU) 2017/1939 tanácsi rendelettel (11);
                        
                     
                           c)
                        
                        
                           az Európai Csalás Elleni Hivatal (OLAF) kifejezett felhatalmazása vizsgálatok lefolytatására, beleértve a helyszíni ellenőrzéseket és vizsgálatokat, ezen belül a digitális krimináltechnika műveleteket és a meghallgatásokat is;
                        
                     
                           d)
                        
                        
                           a Bizottságnak vagy képviselőinek kifejezett felhatalmazása ellenőrzések, ezen belül helyszíni ellenőrzések és vizsgálatok lefolytatására;
                        
                     
                           e)
                        
                        
                           a Bizottság és a Számvevőszék kifejezett felhatalmazása arra, hogy az uniós makroszintű pénzügyi támogatás rendelkezésre állásának időtartama alatt és azt követően is ellenőrzéseket – többek között dokumentum-ellenőrzéseket és helyszíni ellenőrzéseket, például működési értékeléseket – hajtsanak végre;
                        
                     
                           f)
                        
                        
                           annak biztosítása, hogy amennyiben megállapítást nyer, hogy Moldova az uniós makroszintű pénzügyi támogatás kezelésével kapcsolatban csalást vagy korrupciós cselekményt követett el, illetve más olyan jogellenes tevékenységet folytatott, amely sérti az Unió pénzügyi érdekeit, az Uniónak jogában álljon a hitel lejárat előtti visszafizettetése vagy a vissza nem térítendő támogatás teljes összegének visszafizettetése;
                        
                     
                           g)
                        
                        
                           annak biztosítása, hogy az e határozat szerinti hitelfelvételi és hitelnyújtási műveletekkel kapcsolatban az Unió részéről felmerülő valamennyi költséget Moldova viselje.
                        
                     
            
               (4)   Az uniós makroszintű pénzügyi támogatás végrehajtása előtt a Bizottság – működési értékelés révén – értékeli a támogatás szempontjából releváns moldovai pénzügyi szabályok, adminisztratív eljárások, valamint külső és belső ellenőrzési mechanizmusok megbízhatóságát.
            
         
         
            7. cikk
            
               (1)   A Bizottságot egy bizottság segíti. Ez a bizottság a 182/2011/EU rendelet értelmében vett bizottságnak minősül.
            
            
               (2)   Az e bekezdésre történő hivatkozáskor a 182/2011/EU rendelet 5. cikkét kell alkalmazni.
            
         
         
            8. cikk
            
               (1)   A Bizottság minden év június 30-ig jelentést nyújt be az Európai Parlamentnek és a Tanácsnak e határozat előző évi végrehajtásáról, beleértve e végrehajtás értékelését is. Az említett jelentés:
               
                           a)
                        
                        
                           megvizsgálja az uniós makroszintű pénzügyi támogatás végrehajtása terén elért előrelépést;
                        
                     
                           b)
                        
                        
                           értékeli Moldova gazdasági helyzetét és kilátásait, valamint a 3. cikk (1) bekezdésében említett szakpolitikai intézkedések végrehajtása terén elért előrelépést;
                        
                     
                           c)
                        
                        
                           bemutatja az egyetértési megállapodásban meghatározott gazdaságpolitikai feltételek, Moldova aktuális gazdasági és költségvetési eredményei, valamint a Bizottságnak az uniós makroszintű pénzügyi támogatás részleteinek rendelkezésre bocsátására vonatkozó határozatai közötti összefüggést.
                        
                     
            
               (2)   Az 1. cikk (4) bekezdésében említett rendelkezésre állási időszak lejárta után legkésőbb két évvel a Bizottság utólagos értékelő jelentést nyújt be az Európai Parlamentnek és a Tanácsnak, amelyben értékeli a lezárt uniós makroszintű pénzügyi támogatás eredményeit és hatékonyságát, valamint azt, hogy az milyen mértékben járultak hozzá a támogatás céljainak megvalósításához.
            
         
         
            9. cikk
            Ez a határozat az Európai Unió Hivatalos Lapjában való kihirdetését követő harmadik napon lép hatályba.
         
         
            Kelt Strasbourgban, 2022. április 6-án.
            
               
                  az Európai Parlament részéről
               
               
                  az elnök
               
               R. METSOLA
            
            
               
                  a Tanács részéről
               
               
                  az elnök
               
               C. BEAUNE
            
         
         
            (1)  Az Európai Parlament 2022. március 24-i álláspontja (a Hivatalos Lapban még nem tették közzé) és a Tanács 2022. április 4-i határozata.
         
            (2)  HL L 260., 2014.8.30., 4. o.
         
         
            (3)  Az Európai Parlament és a Tanács (EU) 2020/701 határozata (2020. május 25.) a Covid19-világjárvánnyal összefüggésben a bővítési és a szomszédságpolitikai partnerek számára makroszintű pénzügyi támogatás nyújtásáról (HL L 165., 2020.5.27., 31. o.).
         
            (4)  Az Európai Parlament és a Tanács (EU) 2021/947 rendelete (2021. június 9.) a Szomszédsági, Fejlesztési és Nemzetközi Együttműködési Eszköz (Globális Európa) létrehozásáról, a 466/2014/EU európai parlamenti és tanácsi határozat módosításáról és hatályon kívül helyezéséről, valamint az (EU) 2017/1601 európai parlamenti és tanácsi rendelet és a 480/2009/EK, Euratom tanácsi rendelet hatályon kívül helyezéséről (HL L 209., 2021.6.14., 1. o.).
         
            (5)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
         
            (6)  A Tanács 2010/427/EU határozata (2010. július 26.) az Európai Külügyi Szolgálat szervezetének és működésének a megállapításáról (HL L 201., 2010.8.3., 30. o.).
         
            (7)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
         
            (8)  A Tanács 2988/95/EK, Euratom rendelete (1995. december 18.) az Európai Közösségek pénzügyi érdekeinek védelméről (HL L 312., 1995.12.23., 1. o.).
         
            (9)  A Tanács 2185/96/Euratom, EK rendelete (1996. november 11.) az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról (HL L 292., 1996.11.15., 2. o.).
         
            (10)  Az Európai Parlament és a Tanács 883/2013/EU, Euratom rendelete (2013. szeptember 11.) az Európai Csalás Elleni Hivatal (OLAF) által lefolytatott vizsgálatokról, valamint az 1073/1999/EK európai parlamenti és tanácsi rendelet és az 1074/1999/Euratom tanácsi rendelet hatályon kívül helyezéséről (HL L 248., 2013.9.18., 1. o.).
         
            (11)  A Tanács (EU) 2017/1939 rendelete (2017. október 12.) az Európai Ügyészség létrehozására vonatkozó megerősített együttműködés bevezetéséről (HL L 283., 2017.10.31., 1. o.).